b'\n_START_ARTICLE_\nLev Rogi\n_START_SECTION_\nPovzetek\n_START_PARAGRAPH_\nZgodba govori o levu Rogiju, ki se nekega dne odpravi star\xc5\xa1em popravit domovanje. Pri popravljanju pade iz lestve. Odpeljejo ga v bolni\xc5\xa1nico, kjer izve, da nikoli ve\xc4\x8d ne bo mogel hoditi in da je postal paraplegik. Kljub izgubi sposobnosti hoje gre svojim ciljem naproti in ne obupa. Pri tem mu pomagajo tudi prijatelji.\n_START_SECTION_\nNastanek\n_START_PARAGRAPH_\nPravljica Lev Rogi je nastala ob dobrodelni prireditvi po vrnitvi pisatelja iz rehabilitacije-v za\xc4\x8detku marca 2009, ki so jo za Igorja Plohla pripravili njegovi nekdanji u\xc4\x8denci in njihovi star\xc5\xa1i. Z njo je \xc5\xbeelel otrokom povedati svojo \xc5\xbeivljenjsko zgodbo. Otroci so narisali \xc5\xa1e ilustracije in nastala je slikanica.\n_START_SECTION_\nAnaliza\n_START_PARAGRAPH_\nLev Rogi (2009) je kratka sodobna pravljica za otroke, ki ima veliko avtobiografskih zna\xc4\x8dilnosti. Podnaslov pravljice je Sre\xc4\x8da v nesre\xc4\x8di. \xc5\xbde ime glavnega knji\xc5\xbeevnega lika (Rogi) predstavlja pisateljevo identiteto. \xc4\x8ce Rogi preberemo nazaj dobimo ime Igor. Stranski knji\xc5\xbeevni osebi sta srna Kata in leopard Vinko. Zgodba je v celoti personificirana, saj se \xc5\xbeivali v njej obna\xc5\xa1ajo kot ljudje. Pravlji\xc4\x8den je za\xc4\x8detek, saj se za\xc4\x8dne z:\xc2\xa0\xc2\xbbNekega dne se je lev Rogi odpravil domov \xe2\x80\xa6\xc2\xab\xc2\xa0Temu kmalu sledi zaplet, ko lev Rogi pade iz lestve in se po\xc5\xa1koduje. Vrh zgodbe pa predstavlja Rogijevo spoznanje, da je postal paraplegik. Njegovo \xc5\xbeivljenje se s \xc4\x8dasom izbolj\xc5\xa1uje. Kar lahko, postori sam, pri nekaterih stvareh pa mu pomagajo prijatelji. Slednji imajo v zgodbi velik pomen. Zaklju\xc4\x8dek je optimisti\xc4\x8den. Lahko bi ga primerjali z ljudsko pravljico, saj nam pove, kaj se dogaja danes: \xc2\xabDanes lev Rogi spet opravlja svoj poklic\xe2\x80\xa6\xc2\xab\xc2\xa0'